钦定古今图书集成/明伦汇编/闺媛典/第095卷 > 皇清一 > 李合天妻张氏
## 钦定古今图书集成/明伦汇编/闺媛典/第095卷 > 皇清一 > 李合天妻张氏

按《成安县志》：“张氏，保定新安人，武进士钲之女，适李合天。合天失业，避地至成安城西，读书教授，张布衣操作佐之。无子，一女年十五，归孙溥。合天有病，张竭力延医，脱簪珥为用。合天卒，张哀毁骨立，决意自尽，勺水粒米不入口者五日。娣姒劝之，弗听。其女泣曰：‘父已弃儿，母又欲从父，孤女何所托命？且母读书，尝以古人自期，之死靡他，独不可效共姜乎’？” 张曰：“古人守节，或以存其孤，或舅姑老耄，无人奉甘旨，不得已而为之者也。今我无是，虽有女，已嫁从夫，我事毕矣，生何为哉？” 女知不可挽，率家人防视，不离左右。旦日，张谓女曰：“我夜来思汝，言亦有理，当为汝茹苦终身也。” 遂稍进汤粥，理家事，人皆信之。又明日，失其所在。家人奔赴中堂排闼入，则缢于柩旁死矣。县令以事闻，旌表。